Het van Verlangenkraal | Boendoe se blog argief
Ek was besig om in my rotstuin bossies uit te trek en sommer net te kyk hoe dit nog met alles gaan. Ek meen darem, ek het hulle 3 weke laas behoorlik bekyk. En daar, langs die Cyphostemma, sien ek ‘n oop kolletjie. Dit het nie dadelik geregistreer nie, maar boeta! toe ek besef wat gebeur het, was ek platgeslaan. My klein aalwyntjie van Namibe is gesteel! Ek het die tuinboys geroep, maar hulle het niks gesien nie. Ek kan hulle ook nie kwalik neem nie, die plek is deesdae ‘n miernes van bouers en vreemdes wat hier in en uit gaan. Toe begin die trane rol. Arme Miguel en Paulo het heel verbouereerd daar rondgestaan en probeer troos, maar dit was net te erg vir my. Ek het toe maar ingegaan, koffie gaan maak, ‘n siggie aangesteek en by my agterdeur se trappie verder gaan ween. (Ja, ek besef dit meer as enigiemand anders: my laaste varkie het die hok verlaat.) Toe Geliefde lunchtyd by die huis kom, vind hy my in ‘n halwe beswyming op die bank, ogies bloedrooi gehuil. Ten minste weet die arme ding nou al dat met runderpestyd van die maand, hy simpatie en liefde vryelik moet uitdeel. Die rekenaar moes Vrydag ook af na die IT-mannetjie toe. Ek het sooo uitgesien daarna om die tandem-stories te gaan lees en kon nie wag vir die ding om terug te kom nie. En ja, so waar as wat para ‘n manel dra, daar kry ek die nuus: die hele Angola se internet is af. Nou dink ek dis ‘n bogstorie. Bruno het intussen vertel dat die Chinese, wat aan’t boue is by die fabriek, ‘n donnerse badkamer voor die skottel gaan bou het. Hier fix mens net probleme. Niemand probeer dit voorkom nie. Ek vreet sommer my polse af. Om die kersie op die koek te sit, was die selfoonnetwerk ook af – ‘n hele 24 uur. My liefste geliefde het Saterdag toe maar Luanda toe gery en vir my ‘n 3G kaart gaan koop. Die ding is bloomin’ stadig, maar ten minste is daar darem ietsie. En hy vreet geld dat dit nie snaaks is nie. So, hierdie is my eerste – en laaste – posting tot die internet weer aan die gang is. (Ek kan maar net hoop die baas se vrou mis internet net so baie. Anders gaan dit dalk nie prioriteit wees nie.)
0 Responses to “Het van Verlangenkraal”
« Die liefde verdra alles…	Ola! »	Statistieke